Supercellistä tuli ilmiö noin vuosi sitten, jolloin yhtiö julkisti ensimmäisen pelinsä. Toistaiseksi pelejä saa vain Applen laitteisiin, mutta nyt yhtiöllä on uusia suunnitelmia.

Suomalainen peliyhtiö Supercell pohtii laajentumista Android-käyttöjärjestelmän suuntaan. Tällä hetkellä Supercellin pelejä saa yksistään Applen laitteisiin, mutta nyt yhtiö miettii "erittäin aktiivisesti" Android-käyttöjärjestelmään soveltuvien pelien julkaisemista.

Asiasta kertoo Supercellin perustajaosakas, toimitusjohtaja Ilkka Paananen Financial Times -lehden haastattelussa. Paanasen mukaan Supercell haluaa menestyä paitsi lännessä myös idässä eli toisin sanoen Aasiassa.

- Et voi olla globaali, jos et ole Aasiassa. Ja et voi olla iso Aasiassa, jos et ole Androidissa. Luulisin, että tämä on pitkä kaava sanoa, että ajattelemme erittäin aktiivisesti sitä (Androidiin laajentumista), Paananen sanoo Financial Timesille.

Supercellistä tuli ilmiö noin vuosi sitten, jolloin yhtiö julkisti ensimmäisen pelinsä eli Clash of Clansin. Toistaiseksi Supercell on tuonut markkinoille vasta kaksi peliä eli Clash of Clansin ja Hay Dayn.

Aiemmin Paananen on torjunut odotukset siitä, että yhtiön peleistä tehtäisiin Android-versio.

Paananen korostaa Financial Timesille, että Android-markkinoiden sirpaleisuus - eli se, että käyttöjärjestelmästä on monia eri versioita, joita käytetään monissa eri laitteissa - vaikuttaa siihen, että Android-version suunnittelu on paljon vaikeampaa kuin Applelle soveltuvan version.